Čekovský, Kristián, poslanec NR SR (2021-11-26):
Ďakujem pekne. 27-ročný Robo Džunko včera dostal 10-ročný trest, dvakrát ho chytili s marihuanou. A každý, ako tu sedíme, si môže zvážiť, že či je toto adekvátna reakcia štátu na takéto konanie. Vyjde ten človek z väzenia lepší, ponaučený alebo nejakým spôsobom, ako si predstavujeme jeho fungovanie po odchode z basy, akým prínosom bude pre tento štát? Takýchto, takýchto príbehov sme za ostatné mesiace počuli veľa a počuli sme aj príbehy rodín, ktoré nám teda sprostredkovali ich pobyt vo väzení, kde sa takíto ľudia potom stretávali s rovnakým trestnom, napríklad s vrahmi, násilníkmi, ťažkými zločincami, ktorým, ktorým v cele rozprávajú príbehy o tom, ako zavraždili svojich rodičov napríklad. Ja neviem, či toto je práve spôsob, aby, aby títo ľudia potom vyšli z väzenia nejakým spôsobom ponaučení. Náš súdny systém má byť zameraný na nápravu a ja si nemyslím, že toto je práve cesta, ako napraviť človeka, pretože toto nie je ťažký zločin, ktorým niekomu ublížil, maximálne tak užívaním rôznym drog ubližujú títo ľudia sebe. Čiže takto možno na začiatok, žiaľ, Trestný zákon, tak ako bol nastavený, myslím si, že ešte v roku 2005, hovorí, že podľa § 172 prechovávatelia a v podstate díleri, ktorí majú pri sebe drogu nad 10 dávok, už potom pri každej droge určujú policajné metodiky, aké to množstvo konkrétne je, tak jednoducho majú nad toto množstvo, spadajú do § 172 a v prípade opakovaného trestného činu, ako v prípade Roba, trestná sadzba 10 až 15 rokov. Ako vravím, toto je ničenie životov ľudí v priamom prenose a nie je to jediný prípad. Tento problém tu už mali dávno ministri a ministerky spravodlivosti vyriešiť. A drakonické tresty v týchto paragrafoch povedzme že tých vyšších, 172, 173, kde naozaj sa hovorí o sadzbách 20, 25 rokov, toto nie je jediný problém. Problém je aj základný § 171 Prechovávanie pre vlastnú potrebu, kde je to rozdelené do 3 dávok a do 10 dávok. V prípade marihuany naozaj nejde o nejaké zásadné množstvá. Navyše v priebehu rokov sa množstvo THC v marihuane zvyšuje, to znamená, ako keby v počte gramov stačí, že má ten človek pri sebe menej a aj tak už spadá do vyšších trestných sadzieb. Tu chcem povedať, že teda v priebehu rokov sa zásadne sprísňuje, aj keď nemusia prichádzať nejaké, nejaké formy alebo zmeny Trestného zákona, tak vlastne sa sprísňuje automaticky aj to postihovanie, poviem to ešte ľudskejšie, to množstvo, ktoré mohol mať človek možno pred 10, 15 rokmi pri sebe, napríklad, ja neviem, 10 g, tak by mu policajti v tom období povedali, že má, že má 10 dávok a dnes po prepočítaní PHC by mu mohli povedať, že má 20 dávok a už by spadol do vyšších paragrafov a zásadnejších trestných sadzieb. Naozaj ide o veľmi zjednodušený príklad, takže neberte ma úplne doslova, len som sa chcel a snažil poukázať na to, akým spôsobom to máme nastavené. Čiže § 171 Prechovávanie pre vlastnú potrebu, aj tu prísne postihujeme ľudí, ktorí majú pri sebe čo i len malé množstvo marihuany alebo inej drogy. A poviem aj nejaké, niektoré štatistiky. Analytický inštitút ministerstva spravodlivosti hovorí, že za posledné tri roky, 2018, 2019 a 2020, odsúdili slovenské súdy 865 ľudí iba pre držanie marihuany pre vlastnú potrebu. Vo väčšine prípadov súdy prihliadli na to teda, že nejde o nejaký závažný zločin, že naozaj týchto ľudí netreba hneď šupnúť do basy. Absolútna väčšina z tých ľudí, alebo teda, pardon, nie absolútna väčšina, ale väčšina z týchto ľudí, takmer 500 ľudí, dostalo podmienku, a teda aj zápis do registra trestov. To znamená, ani basa, ani pomoc, jednoducho zápis a pomôž si sám, najlepšie teda tak, že po skončení školy budeš mať problém sa zamestnať a bude sa s tebou tento biľag ťahať do konca života. Čiže naozaj toto je, toto je akoby pomocná ruka štátu v súčasnosti. Týchto 500 ľudí, alebo teda ľudí odsúdených v tomto období za posledné tri roky, väčšina z týchto ľudí opäť podľa štatistík boli ľudia vo veku od 18 do 25 rokov. Takže naozaj so zápisom v registri trestov môžu mať vážny problém sa nielen zamestnať. Ale, opäť, ako potom štát očakáva, že budú vytvárať hodnoty, keď ich kriminalizujeme? Čiže v našom prípade v návrhu zákona naozaj hovoríme o takých dvoch zásadných riešeniach, a to sú nielen teda zníženie drakonických trestov v niektorých prípadoch a trestných sadzieb, ale naozaj aj pomoc ľuďom, prevažne mladým ľuďom, ktorí prechovávajú napríklad marihuanu pre vlastnú potrebu, dávame možnosť, aby súdy mohli, ak to teda zvážia v rámci procesu, aby súdy mohli ponúknuť namiesto trestu ochranné liečenie. Opäť hovorím, len v prípade § 171 držania drog pre vlastnú potrebu. Rozväzujeme tak súdom nielen ruky, pretože stále tam ostávajú niektoré trestné sadzby, ale naozaj počúvame odborníkov, ktorí po tomto volajú už roky, aby bola páchateľom ponúknutá alebo – páchateľov je podľa mňa stále tvrdé slovo – aby bola užívateľom ponúknutá možnosť podstúpiť liečbu a aby nemuseli takto mať zápis v registri trestov. Čiže naozaj, ak sa súd rozhodne a ak sa dotyčný rozhodne, že podstúpi liečbu namiesto zápisu v registri trestov, bude 12 mesiacov pod dohľadom, pod dohľadom odborníkov. Myslím si, že toto potrebujú a toto chcú počuť aj rodičia v dnešnej dobe, rodičia detí, keď jednoducho ich nemôžu mať nonstop na očiach a zrejme nechcú, aby, aby mali hneď zničený život v prípade nejakého drobného problému, aby im štát pomohol. Rodičia chcú, aby jednoducho bol tu štát, ktorý, ktorý podá namiesto trestania pomocnú ruku a povie, nebojte sa, o vaše deti bude postarané a jednoducho pomôžeme vám, aby sme ich povedzme vrátili na správnu cestu. V mojom prípade teda si myslím, že stále teda trošku, trošku striktne na to nazeráme, a stotožňujem sa s tým, čo tu už povedal Andrej Stančík, že my by sme, samozrejme, radi išli ešte ďalej, ale na druhej strane aj tu hovoria odborníci jednak krok po kroku a v prípade nejakého, nejakých takýchto, takéhoto zvoľňovania stále treba myslieť na prevenciu a toto je silný prvok prevencie a pomoci. Keď som išiel do tejto rozpravy, tak som premýšľal, že teda akým spôsobom na čo sa zamerať. A, samozrejme, som si musel otvoriť blog Roberta Fica z roku 2012 a koniec koncov keby som prečítal ten blog tu a teraz, tak vlastne som si naozaj nemusel vôbec nič písať. Robert Fico ešte v roku 2012 totiž napísal blog s titulkom „Tvrdé tresty za marihuanu nič neriešia“. V tomto blogu vypichnem pár vecí, citujúc, Roberta Fica: „Je fakt, že držba marihuany na osobnú spotrebu je na Slovensku trestným činom. Ak fajčiarom marihuany, milovníkom bonga alebo koláčikov s prísadou tejto mäkkej drogy hrozia na Slovensku veľmi prísne tresty, je legitímna otázka, či hrozba takýmito trestami je efektívna, keď pripúšťame veľký rozsah používania marihuany.“ Pokračujem, niekde ďalej inak používa už pojem teda drakonické tresty. Takisto hovorí ďalej: „Keď vznikne nejaký problém, urobíme z neho trestný čin a myslíme si, že hrozba trestom automaticky problém vyrieši, hoci jeho podstata tkvie v niečom úplne inom. Obávam sa, že takto nefunkčné a neefektívne je trestné právo aj v boji proti marihuane. A práve vo vzťahu medzi individuálnym fajčením marihuany a prísnymi trestami hroziacimi za takýto skutok treba hľadať odpoveď, či držbu marihuany na osobnú spotrebu dekriminalizovať, teda vyradiť z okruhu trestných činov, alebo nie. Postavme si marihuanu, jej užívanie a trestanie ako odbornú agendu, a nie ako lacnú politickú tému, tému, ktorú lacno pred voľbami rozbehnete a potom, keď ste 20 mesiacov vo vláde, tak sa na ňu, s prepáčením, vykašlete.“ Zároveň, zároveň ešte dodáva: „Priznajme si, že v roku 2005 pri schvaľovaní Trestného zákona sme urobili chybu, keď sme kriminalizovali a rozširovali okruh konaní posudzovaných ako trestné činy a penalizovali, zvyšovali drakonické trestné sadzby. Nemáme ani nižšiu kriminalitu, ani väčšiu bezpečnosť, akurát tak plné väznice. Slovensko musí ísť pri mnohých trestných činoch, za ktoré dnes nezmyselne posielame ľudí za mreže, opačným, európskym trendom dekriminalizácie a depenalizácie a v takomto odbornom procese môžeme hľadať odpoveď aj na marihuanu. Podľa Trestného zákona, ak sa ukazuje, že trestanie podľa Trestného zákona nemá na užívateľov marihuany prakticky žiadny vplyv, uvažujme o tom, že by išlo iba o priestupok, prípadne hľadajme iné formy prevencie.“ 2. apríl 2012, takmer desať rokov, desať rokov od tohto blogu Roberta Fica. Medzitým mal xy príležitostí, aby túto situáciu aspoň nejakým spôsobom riešil. Namiesto toho, namiesto toho štát, dovolím si povedať, zničil množstvo životov, životov mladých ľudí a neudialo sa v tejto problematike absolútne nič. Takže naozaj ja sa stotožňujem s tým, že netreba to brať ako lacnú politickú tému, netreba tým strašiť ľudí, ale naozaj, bavme sa odborne. My sme s kolegami urobili na túto tému v máji konferenciu s odborníkmi, ktorí prišli a rozprávali sme sa o tom, aké sú problémy v tomto Trestnom zákone, čo tam treba zmeniť, urobiť. Naozaj našli sme viacero chýb v tom Trestnom zákone. No a následne, keď sme si pripravili na základe tejto konferencie nejaké návrhy, tak sme ďalej hovorili s vyšetrovateľmi a s odborníkmi a nakoniec sme priniesli tento návrh novely zákona, ktorý, o ktorom dnes rokujeme. Zároveň stále čakáme aj na komplexnú novelu z dielne ministerstva spravodlivosti, a ak takáto novela príde, tak za seba môžem povedať, že som určite nielen otvorený väčšej a komplexnejšej zmene, ale naozaj Trestný zákon v tejto oblasti treba absolútne kompletne prekopať. Absolútne a kompletne ho treba prekopať, ale toto môže urobiť naozaj iba rezort, ktorý má na toto všetky informácie, dáta, ľudí, štatistiky a pojme to komplexne tak, aby sa v tomto procese nič, na nič nezabudlo a aby nenastal niekde inde nejaký iný problém. Takže naozaj my ideme cestou tou, že zachovávame filozofiu a súčasné viac-menej znenie zákona a upravujeme trestné sadzby a zároveň teda zavádzame ochranné liečenie. Dovoľte mi na záver povedať, že našou novelou zákona nevyriešime určite všetky problémy a hneď a naraz, ale snažíme sa zachytiť čo najviac prípadov. Ani pri maximálnom úsilí, ako vravím, sa nám nepodarí vyriešiť úplne všetko. Ale myslím si, že poďme krok po kroku. Ak urobíme tento prvý krok, tak sa môžeme opäť potom posunúť ďalej, ale myslím si, že nie že po desiatich rokoch, ale po, po viac ako desiatich rokoch, čo tento Trestný zákon v tomto znení platí, sa musíme naozaj pohnúť dopredu. Takže dovolím si vás požiadať a poprosiť o podporu a tak, ako už tu zaznelo, v prípade, ak tam má a bude mať niekto nejaký problém alebo nejaké, nejaký odborný, nejakú odbornú námietku k tomuto návrhu, tak určite sme otvorení diskusii. Ďakujem pekne.